Stampa t-test tal-qari ... It-Tlieta u Għoxrin Ġimgħa taż-Żmien ta' Matul is-Sena L-Erbgħa Inti marbut ma' mara? Tfittixx li tinħall. Maħlul minn mara? Tfittixx mara. Qari mill-Ewwel Ittra ta' San Pawl Appostlu lill-Korintin Ħuti, dwar dawk li mhumiex miżżewġin, ma għandi ebda preċett mill-Mulej, iżda nagħtikom parir bħala wieħed li, għall-ħniena tal-Mulej, hu bniedem ta' fiduċja. Jidhirli, mela, li, minħabba t-taħbit tal-lum, ikun sewwa għal dak li jkun jekk jibqa' kif inhu. Inti marbut ma' mara? Tfittixx li tinħall. Maħlul minn mara? Tfittixx mara. Imma wkoll jekk tiżżewweġ, ma tidnibx; anqas jekk xebba tiżżewweġ, ma tidneb. Nies bħal dawn ikollhom it-taħbit tal-ħajja, u jiena rrid kieku neħliskom minnu. Dan ngħidilkom, ħuti: iż-żmien qsar. Ħa jkunu, mela, dawk li għandhom mara, bħallikieku ma għandhomx; dawk li jibku, bħallikieku ma jibkux; dawk li jifirħu, bħallikieku ma jifirħux; dawk li jixtru, bħallikieku ma għandhom xejn; dawk li jgawdu d-dinja, bħallikieku ma jgawduhiex; għax is-sura ta' din id-dinja għad tgħaddi! Il-Kelma tal-Mulej R/. Irroddu ħajr lil Alla R/. (11a): Isma', binti, ħares u agħti widen Isma', binti, ħares u agħti widen, insa 'l ġensek u 'l dar missierek. Jitgħaxxaq is-sultan bi ġmielek; u int, għax hu sidek, agħtih qima. R/. Kollha ġmiel bint is-sultan bil-ġawhar, minsuġ bid-deheb ilbiesha. Għand is-sultan jeħduha bix-xbejbiet warajha, it-tfajliet li jingħatawlha bi sħabha. R/. Jittieħdu b'għajjat ta' ferħ u hena; jidħlu fil-palazz tas-sultan. Flok missirijietek jilħqu wliedek; inti tqegħedhom kapijiet fuq l-art kollha. R/. AKKLAMAZZJONI QABEL L-EVANĠELJU Lq 6, 23ab Ifirħu u aqbżu bil-ferħ, jgħid il-Mulej, għax araw, ħlaskom kbir ikun fis-sema. EVANĠELJU Henjin intom il-foqra. Ħażin għalikom, intom l-għonja. Lq 6, 20-26 Qari mill-Evanġelju skont San Luqa F'dak iż-żmien, Ġesù rafa' għajnejh lejn id-dixxipli tiegħu u qal: "Henjin intom il-foqra, għax tagħkom hija s-Saltna ta' Alla. Henjin intom li għalissa bil-ġuħ, għax għad tkunu mxebbgħin. Henjin intom li għalissa tibku, għax għad tithennew. Henjin intom meta minħabba Bin il-bniedem in-nies jobogħdukom, jaqtgħukom minn magħhom, jgħajrukom u jwarrbu isimkom bħallikieku kien xi ħaġa ħażina. Dakinhar li jiġrilkom hekk, Ifirħu u aqbżu bil-ferħ, għax araw, ħlaskom kbir ikun fis-sema. L-istess għamlu missirijiethom lill-profeti. Imma ħażin għalikom, intom l-għonja, għax il-faraġ tagħkom ħadtuh. Ħażin għalikom intom li għalissa mxebbgħin, għax għad tkunu bil-ġuħ. Ħażin għalikom intom li għalissa tidħku, għax għad tnewħu u tibku. Ħażin għalikom meta kulħadd isemmikom fil-ġid. Għax l-istess għamlu missirijiethom lill-profeti foloz!". Il-Kelma tal-Mulej R/. Tifħir lilek Kristu
Qari tal-Quddies tal-Erbgħa tat-XXIII ġimgħa matul is-Sena